Diari Oficial de la Generalitat Valenciana


Sumari del DOGV 7323, del 23-07-2014 (2014/6841)

ORDE 15/2014, de 9 de juliol, de la Conselleria de Benestar Social, per la qual es convoquen cinc beques per a la realització de pràctiques professionals en matèria de cooperació internacional al desenrotllament en oficines tècniques de cooperació dependents de l'Agència Espanyola de Cooperació Internacional per al Desenrotllament.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7323

Data del DOGV
:   23-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6841


Data del document
:   09-07-2014

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 15/2014, de 9 de juliol, de la Conselleria de Benestar Social, per la qual es convoquen cinc beques per a la realització de pràctiques professionals en matèria de cooperació internacional al desenrotllament en oficines tècniques de cooperació dependents de l'Agència Espanyola de Cooperació Internacional per al Desenrotllament. [2014/6841]  
D'acord, amb el que establix l'article 9.e de la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, i en aplicació dels objectius específics previstos en el III Pla Director de la Cooperació Valenciana 2014-2017, com a instrument de planificació de la política de cooperació al desenrotllament de la Generalitat, en relació amb el foment de la formació complementària de la joventut cooperant valenciana, la Generalitat vol afavorir la formació d'especialistes en cooperació internacional al desenrotllament, per mitjà de l'oferiment a persones titulades superiors universitàries d'un període de pràctiques de formació en planificació, seguiment i avaluació de projectes en les oficines tècniques de cooperació, dependents de l'Agència Espanyola de Cooperació Internacional per al Desenrotllament, de països en què s'estiguen executant projectes de cooperació al desenrotllament finançats per la Generalitat.  
  
D'acord amb el que establix la Llei 38/2003, de 17 de novembre, General de Subvencions, i en les normes generals contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la política de competència de la Unió Europea, i dins del marc del conveni subscrit amb el Ministeri d'Assumptes Exteriors i Cooperació, de 23 d'octubre de 2013, per a l'articulació, coordinació i complementarietat en matèria de cooperació descentralitzada (DOCV 7151, 13.11.2013), així com amb el que disposa el Decret 132/2009, de 4 de setembre, del Consell, pel qual es regula la concessió de beques, i en el Decret Legislatiu de 26 de juny de 1991, pel qual s'aprova el Text Refós de la Llei de la Hisenda Pública de la Generalitat Valenciana.  
  
De conformitat amb el que preveuen el Decret 179/2012, de 14 de desembre, del Consell, modificat per Decret 8/2014, de 10 de gener, del Consell, pel qual s'establix l'estructura bàsica de la Presidència i de les conselleries de la Generalitat, així com el Decret 9/2014, de 10 de gener, del Consell, pel qual s'aprova el Reglament Orgànic i Funcional de la Conselleria de Benestar Social (DOCV 7190, 13.01.2014),  
  
  
ORDENE  
  
Primer. Objecte  
Convocar cinc beques pel procediment de concurrència competitiva, que tenen per objecte la realització de pràctiques professionals en matèria de cooperació internacional al desenrotllament en les oficines tècniques de cooperació, dependents de l'Agència Espanyola de Cooperació Internacional per al Desenrotllament de països en què s'estiguen executant projectes de cooperació al desenrotllament finançats per la Generalitat, localitzats en les àrees geogràfiques d'intervenció següents: Amèrica Central i Carib, Sud-amèrica, Àfrica Subsahariana i Magrib i Orient Mitjà.  
  
Segon. Bases  
Aprovar les bases per les quals es regix esta convocatòria, incloses com a annex I, i el barem per a avaluar els mèrits personals en la concessió de beques per a la realització de pràctiques professionals en cooperació internacional al desenrotllament, inclòs com a annex II.  
Per a tot allò que no regulen les bases caldrà ajustar-se al que disposa el Decret 132/2009, de 4 de setembre, del Consell, pel qual es regula la concessió de beques i al que disposa l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II, de les beques de pràctiques professionals del decret esmentat.  
  
Tercer. Finançament  
L'import de les beques concedides per esta convocatòria ascendix a un total de 75.083,20 euros i serà finançat amb càrrec al capítol IV, línia de subvenció amb codi comptable T5006, del Programa 45.64.28.238.36, Cooperació Internacional al Desenrotllament del Pressupost de la Generalitat per a 2014, per un import de 23.347,20 euros, i queda condicionada la quantitat de 51.736,00 euros a l'existència de consignació pressupostària adequada i suficient en els pressupostos de la Generalitat per a l'any 2015.  
Per al que establix el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, les beques convocades no necessiten notificació a la Comissió Europea, per no reunir els requisits arreplegats en l'esmentat article 107, del Tractat de Funcionament de la Unió Europea ja que no comporten cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.  
  
DISPOSICIONS FINALS  
  
Primera. Facultat d'execució i desplegament  
Es faculta la directora general d'Integració, Inclusió Social i Cooperació de conformitat amb el Decret 9/2014, de 10 de gener, del Consell, pel qual s'aprova el Reglament Orgànic i Funcional de la Conselleria de Benestar Social, perquè dicte les resolucions complementàries que siguen necessàries per a dur a terme el que disposa esta orde.  
  
Segona. Entrada en vigor  
Esta orde produirà efectes l'endemà de la publicació en el Diari Oficial de la Comunitat Valenciana.  
  
Tercera. Recursos  
Contra este acte, que esgota la via administrativa, els interessats poden interposar, potestativament, recurs de reposició davant del mateix òrgan que l'ha dictat, en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que preveuen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
València, 9 de juliol de 2014  
  
La consellera de Benestar Social,  
ASUNCIÓN SÁNCHEZ ZAPLANA  
  
  
ANNEX I  
Bases de la convocatòria per a la concessió de cinc beques per a la realització de pràctiques professionals en matèria de cooperació internacional al desenrotllament en oficines tècniques de cooperació dependents de l'Agència Espanyola de Cooperació Internacional per al Desenrotllament.  
  
Primera. Objecte  
L'objecte d'esta convocatòria és la concessió de cinc beques per a la realització de pràctiques professionals en les oficines tècniques de cooperació, dependents de l'Agència Espanyola de Cooperació Internacional per al Desenrotllament de països en què s'estiguen executant projectes de cooperació al desenrotllament finançats per la Generalitat.  
  
Segona. Duració, dotació i pagament de les beques  
1. El període de duració de les beques serà de dotze mesos, sense possibilitat de pròrroga, des de la data que s'indique en la resolució de concessió, que serà objecte de publicació en el Diari Oficial de la Comunitat Valenciana. Les beques inclourien un període inicial de formació teòric pràctic en la Direcció General d'Integració, Inclusió Social i Cooperació, i un període de permanència en la corresponent Oficina Tècnica de Cooperació, per a la realització d'activitats de planificació, seguiment i avaluació dels projectes.  
2. L'import total brut de les beques és de 75.083,20 euros, la qual cosa representa 15.016,64 euros bruts per persona beneficiària de beca, que es distribuirà de la manera següent:  
De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, en relació amb la Resolució d'1 de novembre de 2009, del vicepresident segon del Consell i conseller d'Economia, Hisenda i Ocupació, per la qual s'establix la quantitat inicial de percepció per a les beques sotmeses a l'àmbit d'aplicació del referit decret, cada una de les beques que es concedisca en el marc d'esta convocatòria estarà dotada amb 1.000 euros bruts mensuals.  
Sobre el mencionat import haurà de practicar-se la retenció corresponent a compte de l'Impost sobre la Renda de les Persones Físiques, i la resta que hi pogueren correspondre, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost, sobre actualització, adequació i modernització del sistema de Seguretat Social.  
De forma anticipada a la incorporació a la corresponent Oficina Tècnica de Cooperació, i per tal de facilitar el pagament dels gastos de viatge, assegurança mèdica i instal·lació en el país de destinació, es farà un abonament, addicional a l'import de la beca, a cada persona beneficiària de beca per import de 2.600 euros.  
Les quantitats abonades en cap cas tindran el caràcter de salari o retribució, sinó d'ajuda econòmica per als gastos que la beca comporta.  
  
L'import de la beca s'abonarà mensualment, després de la certificació de conformitat de la Direcció General d'Integració, Inclusió Social i Cooperació.  
  
Tercera. Requisits  
1. La concessió de les beques objecte d'esta convocatòria es tramitarà en règim de concurrència competitiva entre els diversos aspirants que reunisquen els requisits següents, a la data de finalització del termini de presentació de sol·licituds:  
a) No ser major de 35 anys.  
b) Estar en possessió d'un títol universitari oficial espanyol expedit o homologat per les autoritats espanyoles corresponents, i que no hagen transcorregut més de cinc anys des de l'obtenció del títol.  
c) Posseir un màster universitari en Cooperació Internacional al Desenrotllament, demostrable a través del títol corresponent.  
d) Posseir experiència acreditada, com a mínim de tres mesos complets, en matèria de cooperació al desenrotllament en organismes oficials o ONGD, o en servicis de voluntariat en ONGD.  
e) Disposar de cobertura sanitària.  
f) No trobar-se incurs en les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.  
g) No haver sigut persona beneficiària d'altres beques de pràctiques professionals en la Generalitat per un període igual o superior a 36 mesos, no mantindre cap relació laboral i no ser beneficiari d'altres beques o ajudes públiques. No podran optar a estes beques els que en el moment de publicar-se la convocatòria ja estiguen disfrutant d'una beca de pràctiques professionals en la Generalitat, llevat que es concórrega a la mateixa beca que s'està disfrutant o que resten menys de dos mesos per a la finalització.  
  
Quarta. Formalització de les sol·licituds i termini de presentació  
1. La sol·licitud i el currículum es presentaran exclusivament per via telemàtica, tal com establix l'article 3 de l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del Decret 132/2009, del Consell, pel qual es regula la concessió de beques, sense perjuí de la normativa establida amb caràcter general sobre presentació de sol·licituds davant de les administracions públiques.  
La sol·licitud i el currículum es trobaran accessibles en la seu electrònica de la Generalitat en Internet ?www.gva.es?, segons model normalitzat previst en l'annex de l'Orde 17/2011, de 6 de maig.  
El formulari de sol·licitud incorpora una declaració responsable, per mitjà de la qual la persona sol·licitant manifesta sota la seua responsabilitat que totes les dades arreplegades en la sol·licitud i en el currículum són certes i que es troba en possessió de la documentació que així ho acredita, i queda a disposició de la Generalitat per a la comprovació, control i inspecció que es crega oportú.  
Segons el que disposa l'article 71 bis de la Llei 30/1992, de 26 de desembre Règim Jurídic de les Administracions Públiques i del Procediment Comú, la inexactitud, falsedat o omissió, de caràcter essencial, en qualsevol dada o manifestació en l'esmentada declaració responsable, així com la falta d'acreditació dels requisits exigits, determinarà la impossibilitat de continuar en la convocatòria.  
El formulari de sol·licitud conté una indicació que les dades de caràcter personal que conté podran ser incloses en un fitxer per a ser tractades pel titular responsable del fitxer, fent ús de les funcions pròpies que tinga atribuïdes i en l'àmbit de les seues competències. Al seu torn, s'informa les persones interessades de la possibilitat d'exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de Protecció de Dades de Caràcter Personal (BOE 298, 14.12.1999).  
  
Així mateix, amb la formalització de la sol·licitud, s'atorga autorització als òrgans gestors de la Conselleria de Benestar Social per a obtindre directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, així com per a la comprovació directa de les dades d'identitat (DNI) i, si és el cas, de residència d'acord amb el que disposa l'article 5 del Decret 165/2010, de 8 d'octubre del Consell, pel qual s'establixen mesures de simplificació i de reducció de càrregues administratives.  
  
2. Per a poder realitzar la presentació electrònicament, la persona sol·licitant haurà de disposar de firma electrònica, per mitjà del certificat reconegut per a ciutadans emés per l'Agència de Tecnologia i Certificació Electrònica ?www.accv.es- o del DNI electrònic.  
3. La presentació de la sol·licitud i el currículum en el registre electrònic es podrà acreditar per mitjà del rebut expedit per este de manera automàtica.  
4. El termini de presentació de sol·licituds serà de 15 dies hàbils comptats des de l'endemà de la publicació d'esta orde en el Diari Oficial de la Comunitat Valenciana.  
Per al còmput de terminis serà vàlida i produirà efectes jurídics la data d'entrada que es consigne en el rebut expedit pel registre electrònic.  
La recepció en dia inhàbil s'entendrà efectuada el primer dia hàbil següent.  
En el cas que una mateixa persona presentara més d'una sol·licitud, dins del termini establit, s'entendrà que l'última presentada reemplaça les anteriors sol·licituds.  
5. La presentació de la sol·licitud per a optar a estes beques, sense perjuí d'una possible impugnació, implicarà l'acceptació per la persona sol·licitant de les bases d'esta convocatòria.  
6. Hi ha un correu d'assistència tècnica, ?generalitat\_en\_xyt@vki- que es destina a resoldre qualsevol problema tècnic relacionat amb la presentació electrònica de la sol·licitud.  
  
Quinta. Documentació que cal presentar  
1. Les persones sol·licitants juntament amb la sol·licitud i el currículum no acompanyaran cap documentació.  
2. Les persones sol·licitants que siguen seleccionades per a la fase d'entrevista hauran de presentar en eixe acte la documentació acreditativa dels mèrits detallats en el currículum, d'acord amb el que establix la base octava al punt 3, sense perjuí que la comissió d'avaluació puga requerir la documentació en qualsevol altre moment del procediment.  
  
Si la documentació presentada no reunix els requisits indicats en esta convocatòria o no s'aporten alguns dels documents exigits, es requerirà la persona interessada perquè, en el termini màxim i improrrogable de 10 dies hàbils, esmene o acompanye els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 23.5 de la Llei 38/2003, de 17 de novembre, General de Subvencions, i amb l'article 15.5 del Decret 132/2009, de 4 de setembre, del Consell, pel qual es regula la concessió de beques, amb la indicació que, si no ho fa, se la tindrà per desistida en la seua sol·licitud prèvia resolució dictada per a això.  
  
3. Els mèrits que no siguen acreditats suficientment no seran tinguts en compte per a la valoració.  
  
Sexta. Instrucció  
1. L'òrgan encarregat de l'ordenació i instrucció del procediment serà la Direcció General d'Integració, Inclusió Social i Cooperació de la Conselleria de Benestar Social que, d'ofici, acordarà totes les actuacions necessàries per a la determinació, coneixement i comprovació de les dades per raó de les quals ha de dictar-se una resolució.  
  
2. Si en qualsevol moment del procés arriba a coneixement de la comissió de valoració que alguna de les persones sol·licitants no posseïx la totalitat dels requisits exigits, se li'n requerirà l'acreditació i, si en el termini de 10 dies no s'acrediten, quedarà exclòs del procés, prèvia indicació de les inexactituds o falsedats formulades pel sol·licitant, tal com establix l'article 4.4 de l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del Decret 132/2009.  
  
3. Quant a la gestió electrònica del procediment administratiu d'esta convocatòria s'observarà el que disposa l'article 5 de l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II, de les beques de les pràctiques professionals, del Decret 132/2009, de 4 de setembre, del Consell, pel qual es regula la concessió de beques.  
  
Sèptima. Comissió avaluadora  
1. L'avaluació de les sol·licituds correspondrà a una comissió avaluadora composta pels membres següents:  
a) Presidenta: la directora general d'Integració, Innovació Social i Cooperació.  
Vocals:  
b) Un representant designat pel Ministeri d'Assumptes Exteriors i Cooperació.  
c) La persona titular de la Subdirecció General d'Integració, Inclusió Social i Cooperació.  
d) La persona titular de la direcció del Servici de Cooperació.  
e) La persona titular de la direcció de Secció de Promoció i Relacions amb els Agents Socials, qui actuarà com a secretari o secretària amb veu i vot.  
No obstant això, la comissió podrà sol·licitar, en qualsevol moment, l'assessorament d'experts en la matèria objecte de la beca.  
2. Per a l'avaluació de les sol·licituds s'aplicaran els criteris del barem que es conté en l'annex II d'esta norma.  
3. El funcionament de la dita comissió haurà d'adaptar-se al que establix la present convocatòria i a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 18 del Decret 132/2009, de 4 de setembre, del Consell, pel qual es regula la concessió de beques.  
  
Octava. Procés de selecció  
1. La comissió avaluadora es reunirà dins dels quinze dies següents a l'acabament del termini de presentació de sol·licituds a fi de valorar els mèrits d'acord amb la informació de l'autobaremació que s'obtindrà de forma automàtica en omplir el currículum.  
  
2. La comissió avaluadora publicarà en la seu electrònica o portal institucional de la Generalitat en Internet ?www.gva.es- durant deu dies el llistat provisional, ordenat segons la puntuació obtinguda per tots els aspirants per a la fase d'al·legacions.  
3. La comissió avaluadora convocarà els candidats que hagen obtingut la millor puntuació en els mèrits objectius segons els apartats del barem, per a realitzar una entrevista, amb l'objecte de valorar l'adequació del perfil personal i professional dels candidats a les activitats a fer, en les distintes destinacions en les oficines tècniques de cooperació, així com el seu coneixement en temes de cooperació internacional al desenrotllament.  
Les persones sol·licitants que siguen seleccionades per a la fase d'entrevista hauran de presentar la documentació acreditativa dels mèrits detallats en el currículum en el moment establit en la base quinta.  
  
4. Finalitzat el procés de selecció, la comissió avaluadora, en el termini de deu dies, elaborarà una proposta de resolució que contindrà la relació de les persones beneficiàries, així com una borsa de reserva constituïda pels aspirants que no resulten adjudicataris de la beca, prioritzada per orde de puntuació per a cobrir les vacants que puguen sorgir durant el període d'aprofitament.  
Així mateix, s'inclourà una relació de les persones aspirants les sol·licituds de les quals hagen sigut desestimades, amb la indicació de les causes que han motivat la denegació.  
Per a l'adjudicació del país de destinació, es tindrà en compte el perfil personal i professional, així com el coneixement de l'idioma, si és el cas, de cada persona candidata.  
5. En cas d'empat, es resoldrà a favor de la persona que en el moment de presentació de sol·licituds haja acreditat el reconeixement de l'òrgan competent de tindre una discapacitat o ser víctima de violència de gènere o d'accions terroristes. En els altres casos d'empat, així com quan persistisquen en els casos de discapacitats, víctimes de violència de gènere o d'accions terroristes, es considerarà primer el candidat que tinga la puntuació major obtinguda, d'acord amb allò que s'ha assenyalat a continuació, i per este orde:  
En primer lloc, el candidat o la candidata que haja obtingut major puntuació en l'apartat relatiu a l'entrevista.  
Si persistix la igualtat, qui haja obtingut més puntuació en l'apartat relatiu a l'expedient acadèmic.  
Si persistix la igualtat, qui haja obtingut més puntuació en l'apartat relatiu a formació addicional.  
Si persistix la igualtat, qui haja obtingut més puntuació en l'apartat relatiu a coneixements de valencià.  
Si persistix la igualtat, qui haja obtingut més puntuació en l'apartat relatiu a coneixements d'idiomes de la Unió Europea.  
Si persistix la igualtat, qui haja obtingut més puntuació en l'apartat relatiu a altres mèrits.  
  
Novena. Concessió  
1. Les beques seran concedides per resolució de la consellera de Benestar Social, a la vista de la proposta de la comissió avaluadora.  
Les beques seran resoltes i publicades en el termini màxim de tres mesos, a partir de l'endemà al de la publicació de la present convocatòria en el Diari Oficial de la Comunitat Valenciana.  
La resolució, que es publicarà en el Diari Oficial de la Comunitat Valenciana, contindrà la llista d'adjudicataris de les beques ordenats d'acord amb la puntuació obtinguda, la borsa de reserva constituïda pels aspirants, que no resulten beneficiaris de les beques, la llista d'aspirants que no hagen passat a l'entrevista i la llista dels aspirants que no reunisquen els requisits establits en l'orde o les sol·licituds dels quals hagen resultat no admeses per presentació extemporània o altres motius d'acord amb les bases.  
La publicació d'esta resolució produirà els efectes de notificació a les persones interessades, d'acord amb el que disposen els articles 58 i 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
La falta de l'esmentada resolució dins del termini establit anteriorment, produirà l'efecte de la desestimació presumpta de les sol·licituds presentades, per silenci administratiu.  
En tot cas, per a publicitat i transparència, s'inserirà la informació corresponent en la pàgina web de la Conselleria i en la seu electrònica o portal institucional de la Generalitat en Internet ?www.gva.es?, a través del portal del ciutadà.  
  
Deu. Obligacions de les persones beneficiàries de les beques  
1. Els beneficiaris de les beques han de:  
a) Incorporar-se en la Direcció General d'Integració, Inclusió Social i Cooperació en el termini que s'indique en la resolució de concessió.  
  
b) Realitzar l'activitat que ha motivat la concessió de la beca durant tot el període de concessió.  
c) Guardar el degut secret i la confidencialitat dels assumptes en què intervinga,  
d) Estar al corrent en el compliment de les seues obligacions tributàries i davant de la Seguretat Social amb anterioritat a dictar-se la proposta de resolució de concessió de les beques, de conformitat amb el que establix l'article 14.1.e de la Llei 38/2003, de 17 de novembre, General de Subvencions.  
e) Complir les altres obligacions que s'establixen en l'article 14 de la Llei 38/2003, de 17 de novembre, General de Subvencions, així com les que es deriven del conjunt de les bases d'esta convocatòria.  
  
f) Aportar en el termini dels 10 dies hàbils següents a la publicació de la resolució de concessió en el Diari Oficial de la Comunitat Valenciana, degudament omplit i subscrit pel beneficiari, l'imprés de domiciliació bancària, en el qual constarà el número de compte en què es rebran les transferències mensuals, i que es troba disponible en el portal institucional de la Generalitat en Internet, ?www.gva.es?.  
  
g) Rebre prèviament les vacunacions necessàries per a viatjar als seus llocs de destinació.  
h) Remetre, a la Direcció General d'Integració, Inclusió Social i Cooperació, cada mes de permanència en la corresponent Oficina Tècnica de Cooperació, una memòria de les activitats realitzades durant eixe temps, que serà avaluada.  
2. Les beques objecte d'esta convocatòria són incompatibles amb l'aprofitament de qualsevol altra beca, ajuda o activitat laboral regular i requerixen la seua acceptació. La infracció d'esta regla deixarà sense efecte la beca adjudicada, amb audiència prèvia de la persona interessada.  
3. Les persones beneficiàries de les beques hauran d'incorporar-se, dins del termini assenyalat i en el lloc assenyalat per la Direcció General d'Integració, Inclusió Social i Cooperació, a les oficines tècniques de cooperació sota la dependència directa del coordinador general de l'esmentada oficina i de la persona que té el càrrec de subdirector general d'Integració, Inclusió Social i Cooperació de la Generalitat.  
Prèviament a l'inici de la seua activitat, des de la Generalitat es facilitarà a les persones beneficiàries de les beques un període de formació teoricopràctic de com a mínim un mes de duració en la seu de la Direcció General d'Integració, Inclusió Social i Cooperació, que servirà de base per a la realització de les pràctiques a realitzar en el país de destinació.  
4. Les persones beneficiàries de les beques hauran d'aportar en el termini dels 10 dies hàbils següents a la publicació de la resolució de concessió, en el Diari Oficial de la Comunitat Valenciana, degudament omplit i subscrit per la persona beneficiària, l'imprés de domiciliació bancària, en el qual constarà el número de compte en què es rebran les transferències mensuals, i que es troba disponible en el portal institucional de la Generalitat en Internet, ?www.gva.es?.  
  
Onze. Drets i obligacions del concedent  
1. Són obligacions de la Conselleria de Benestar Social amb les persones que hagen obtingut la beca:  
a) Proporcionar el suport necessari, així com facilitar la utilització dels mitjans, instruments i equips que calguen per al desenrotllament normal de l'activitat.  
b) Designar un empleat públic com a tutor o tutora per a la coordinació i orientació de l'activitat que haja d'exercir.  
c) Vetlar pel desplegament adequat del programa de formació.  
d) Subscriure amb una entitat asseguradora una pòlissa d'assegurança per al cas d'accident individual, de la qual seran beneficiàries les persones adjudicatàries de la beca.  
2. Finalitzat el període d'aprofitament de la beca i la presentació d'una memòria final, de les actuacions realitzades en la seua destinació, que serà avaluada, així com d'una certificació expedida pel director de l'oficina tècnica de cooperació corresponent i informe favorable del tutor o tutora, s'estendrà el pertinent certificat d'assistència, aprofitament i aptitud a favor del becari o becària per part de la Direcció General d'Integració, Inclusió Social i Cooperació.  
3. Per mitjà de l'acceptació de les bases de la convocatòria les persones beneficiàries de les beques cedixen gratuïtament i de forma indefinida els resultats que s'obtinguen com a conseqüència del desenrotllament de les beques, així com la memòria final si és el cas, a l'entitat concedent de la beca, que es reserva el dret de la seua publicació i utilització, llevat que les bases de la convocatòria, raonadament, o la normativa aplicable en determinades matèries disposen una altra cosa.  
  
Dotze. Incidències  
La consellera de Benestar Social resoldrà les incidències que es produïsquen durant el període d'aprofitament de les beques, i les deixarà sense efecte, amb audiència prèvia de l'interessat, en el cas que incomplisca, sense causa justificada, les condicions establides en la present convocatòria, o quan no realitze l'activitat que va motivar la concessió o deixe de reunir els requisits exigits.  
Davant de les incidències, renúncies, abandons o incompliments que deixen vacant una beca, es procedirà a cobrir-la, si és el cas, segons l'orde establit en la borsa de reserva que resulte del procés de selecció.  
  
  
Tretze. Situació de la persona beneficiària de la beca  
La condició de persona beneficiària no generarà en cap moment relació laboral o administrativa amb la Generalitat, ni amb els organismes dependents de l'Administració General de l'Estat en què estiguen destinats.  
En el cas que es tinga prèviament la condició de personal al servici de la Generalitat, es quedarà en la situació administrativa que procedisca per raó de la normativa vigent de la funció pública.  
  
Catorze. Suspensió de la beca  
En els supòsits en què per raó de part, adopció o acolliment, s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput.  
Igualment en casos d'ingrés hospitalari prolongat es podrà recuperar amb posterioritat el temps de pràctiques interromput.  
  
Quinze. Renúncia  
La renúncia a la beca suposarà la pèrdua de tots els drets inherents des de la data en què tinga efecte i, per tant, el seu import deixarà de percebre's a partir d'eixe moment.  
  
Setze. Rescissió  
Quedarà sense efecte la concessió de la beca, amb audiència prèvia a la persona interessada, quan no es duga a terme l'activitat que va motivar-ne la concessió, quan deixen de reunir-se els requisits que es van exigir, o quan s'incompliren, sense causa que ho justifique, les condicions establides en la corresponent convocatòria.  
  
Base desset. Reintegrament  
Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:  
a) Quan es destine la quantitat percebuda a altres fins diferents a la finalitat de l'ajuda.  
b) Quan s'incórrega en algun dels casos d'incompatibilitat que establix la base 3, i la base desena, punt 2.  
  
Díhuit. Tractament de dades personals  
Les dades personals de les persones sol·licitants, arreplegades en el transcurs del procediment, seran incloses en un fitxer automatitzat de l'òrgan convocant, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el reglament de desplegament de la referida llei orgànica.  
ANNEX II  
Barem per a avaluar els mèrits personals, en la concessió de beques, per a la realització de pràctiques en oficines tècniques de cooperació, dependents de l'Agència Espanyola de Cooperació Internacional per al Desenrotllament.  
  
A) Expedient acadèmic  
1. La puntuació assignada a l'expedient acadèmic coincidirà amb la nota mitjana ponderada, donant lloc a una valoració entre 5 a 10 punts.  
  
Quan la ponderació estiga realitzada amb una puntuació 0-4 s'aplicarà allò que s'ha disposat en apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.  
2. Estar en possessió del títol oficial universitari de llicenciatura, expedit o homologat per les autoritats espanyoles corresponents, es valorarà en 0,50 punts.  
3. Altres títols acadèmics oficials que no constituïsquen un requisit per a la concessió.  
En este subapartat la puntuació màxima serà de 3 punts:  
Títol de doctor: 2 punts.  
Altres llicenciatures: 1 punt.  
Altres diplomatures: 0,5.  
  
B) Coneixements de valencià  
Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent:  
- Oral: 0,25 punts.  
- Elemental: 0,50 punts.  
- Mitjà: 0,75 punts.  
- Superior: 1,00 punts.  
La puntuació que es podrà obtindre en este apartat serà com a màxim d'1 punt.  
  
C) Coneixement d'idiomes de la Unió Europea  
1. El nivell de coneixement de l'anglés i/o el francés, es valorarà, d'acord amb els establits en el Marc Comú Europeu de Referència per a les Llengües, cada nivell superat dels mencionats idiomes valdrà 0,20 punts, fins a un màxim d'1 punt.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per mitjà de títol universitari i el títol haja sigut puntuat en l'apartat A d'este barem, no es podrà computar també dins d'este apartat.  
  
2. Altres idiomes oficials de la Unió Europea. Cada nivell superat dels mencionats idiomes es valorarà amb 0,10 punts, fins a un màxim d'1 punt.  
3. La puntuació màxima que es podrà obtindre en este apartat serà de 2 punts.  
  
D) Formació addicional  
1. Experiència professional acreditada relacionada amb la cooperació al desenrotllament, directament amb l'objecte de la beca, fins a un màxim de 2 punts, que es computa 0,10 per cada mes complet treballat, i 0,10 cada mes complet com a voluntari en tasques relacionades amb la cooperació al desenrotllament.  
2. Altres cursos d'especialització de titulats universitaris impartits per universitats, ministeris o organismes oficials, així com centres homologats i reconeguts oficialment, específics de cooperació al desenrotllament, de duració igual o superior a 15 hores, que hagen sigut cursats o impartits per l'interessat fins a un màxim de 4 punts  
  
a) De 200 o més hores, 3 punts.  
b) De 100 o més hores, 2 punts.  
c) De 75 o més hores, 1,50 punts.  
d) De 50 o més hores, 1 punt.  
e) De 25 o més hores, 0,50 punts.  
f) De 15 o més hores, 0,20 punts.  
En cap cas es puntuaran en el present subapartat els cursos de valencià i d'idiomes.  
  
E) Entrevista  
Les persones candidates que siguen convocades a esta fase realitzaran una entrevista presencial en el lloc i hora que s'estime per la comissió d'avaluació.  
La puntuació que es podrà obtindre en este apartat serà com a màxim de 8 punts.  
  
F) Altres mèrits  
Es valorarà fins a un màxim d'1 punt les publicacions científiques relacionades amb la cooperació al desenrotllament:  
Llibres, capítols de llibres i publicacions en revistes periòdiques: per cada un 0,50 punts.  
Contribucions presentades en congressos, conferències, seminaris o altres tipus de reunions de rellevància científica o professional: per cada una 0,20 punts.  
Es valorarà fins a un màxim d'1 punt els cursos de formació que haja impartit la persona interessada, que tinguen relació amb l'objecte de les beques convocades, i per una sola vegada, i no són susceptibles de ser valorades successives edicions d'un mateix curs.  
La valoració màxima que es podrà obtindre en este subapartat és de 2 punts.